Suid Afrikaanse Nuus Thread - Page 114 - Stormfront
Page 114 of 226 « First < 14 64 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 164 214 > Last »
10-16-2006, 05:45 PM #1131
Polisie help dalk wagte, maar dit gaan geld kos
Die polisie sal wagte wat geld vervoer, ’n beter wapen-opleiding bied.
Die wagte sal ook geleer word hoe om hulself beter te beskerm, maar die veiligheidsmaatskappye sal hiervoor moet betaal.
Só het sr. supt. Vish Naidoo, nasionale polisiewoordvoerder, gister gesê ná ’n vergadering by die polisie se hoofkantoor in Pretoria met komm. Jackie Selebi, nasionale polisiehoof, die Motor Transport Workers Union (MTWU) en die Federation of Unions of South Africa (Fedusa).
Tydens dié vergadering is ’n nuwe wet, wat wagte se opleidingstandaard en pantservoertuie se standaard moet bepaal, in die vooruitsig gestel.
Maar die besluit om die weermag in te span om wagte van plek tot plek te vergesel is vir eers op die ys geplaas omdat dit nie ’n besluit is wat Selebi op sy eie kan neem nie.
Dit is volgens mnr. Dennis George, sekretaris-generaal van Fedusa, ’n besluit wat die kabinet moet neem.
Daar is wel besluit om die hulp van die metropolisie in te roep om wagte te help om nader aan hul oplaaipunte te parkeer.
Die metropolisie sal ook gevra word om die pad vir hulle “skoon te maak” sodra hulle hul geld opgelaai het.
Naidoo het gesê die polisie het die kennis en infrastruktuur om veiligheidsmaatskappye te help, maar dié maatskappye sal die koste van dié opleiding moet dra.
George het gesê hy verwag ’n toename in transitorooftogte oor die Kerstyd.
“In die laaste twee maande alleen is altesame 109 verdagtes in verband met transito- en bankrooftogte in hegtenis geneem.
“ ’n Totaal van 35 verdagtes is vir sypaadjie-rooftogte aangekeer.
Volgens polisiestatistieke het transitorooftogte die afgelope jaar met sowat 74% toegeneem.
Me. Emily Fourie van MTWU sê in die laaste twee weke is sewe veiligheidswagte dood in rooftogte. “Daar is 5 000 wagte landwyd waarvan 4 500 vakbondlede is.
“Dié wagte het meer as 11 000 oplaaipunte om te diens. Dit beteken wagte sien tot 60 kliënte per dag.
“Daar is ook gevind dat werkgewers nalatig is omdat baie van die voertuie nie lugverkoeling het nie, koeëlvaste baadjies nie op standaard is nie, vuurwapens nie van ’n goeie kwaliteit is nie en die voertuie se sluitstelsels swak is.”
10-16-2006, 05:49 PM #1132
Veertien LP’s saam met R1 m. beboet
KAAPSTAD. – Veertien oud- en huidige parlementslede (LP’s) midde-in die reisskandaal het skuld erken en moet saam meer as R1 miljoen aan boetes betaal as hulle tronkstraf wil vryspring.
Die veertien, almal ANC-LP’s, is ná pleitooreenkomste gister hier in die hooggeregshof deur regter John Hlophe skuldig bevind aan óf diefstal óf bedrog.
Die boetes sal óf eenmalig óf in paaiemente, wat die gevonnistes se sakke pas, betaal word.
Nog twee LP’s sal vandag, as die res van die 23 LP’s en vyf reisagente in dieselfde hof verskyn, ook pleitooreenkomste onderteken, het Hlophe gehoor.
Die groep is aangekla nadat hulle die parlement tussen Junie 1999 en Julie 2003 na bewering van sowat R24 miljoen bedrieg of besteel het.
Adv. Jannie van Vuuren SC, vir die Skerpioene, het gesê 18 pleitooreenkomste is teen gister onderteken, maar dat die res sal oorstaan.
Randy Pieterse (50), ANC-LP van die Wes-Kaap wat R60 000 gesteel het, is ’n boete van R25 000 opgelê.
Lewele Modisenyane (55), ANC-LP van Kroonstad, het R45 000 gesteel en is ’n boete van R25 000 opgelê.
Ndleleni Duma (40), oud-ANC-LP van Noordwes, is tot ’n boete van R30 000 of drie jaar tronkstraf gevonnis nadat hy R51 000 gesteel het.
Bruce Kannemeyer (41), oud-munisipale bestuurder van Stellenbosch en gewese ANC-LP, het R70 000 gesteel en is tot ’n boete van R40 000 of drie jaar tronkstraf gevonnis. Hy sal dit teen 31 Oktober betaal.
Alice Sigcawu (54), gewese ANC-LP van die Oos-Kaap, het R120 000 gesteel en is tot ’n boete van R50 000 of drie jaar tronkstraf gevonnis.
Tsietsi Louw (41), ANC-LP van die Noord-Kaap, is tot ’n boete van R60 000 óf drie jaar tronkstraf gevonnis. Hy het R70 000 gesteel.
Patrick Maloyi (38), ANC-LP van Mafikeng, het bedrog van R150 000 gepleeg en is tot ’n boete van R60 000 of drie jaar tronkstraf gevonnis.
Robert Nogumla (50), oud-ANC-LP van die Oos-Kaap, is tot ’n boete van R90 000 of vyf jaar tronkstraf gevonnis vir bedrog van R179 000.
Barbara Thompson (52), ANC-LP van KwaZulu-Natal, is tot ’n boete van R90 000 of vyf jaar tronkstraf gevonnis vir bedrog van R179 000.
Bangilizwe Solo (53), ANC-LP van Gauteng, is tot ’n boete van R100 000 of vyf jaar tronkstraf gevonnis vir bedrog van R151 000.
Garth Mngomezulu (54), ANC-LP van Mpumalanga, is tot ’n boete van R100 000 of vyf jaar tronkstraf gevonnis weens bedrog van R235 000.
Sophia Maine, ANC-LP van Noordwes, is tot ’n boete van R100 000 of vyf jaar tronkstraf gevonnis weens bedrog van R206 000.
Bathabile Dlamini (44), oud-LP, is tot ’n boete van R120 000 of vyf jaar tronkstraf gevonnis weens bedrog van R254 000.
Beauty Dlulane (45), ANC-LP van Mthatha en lid van die Nasionale Raad van Provinsies, is tot ’n boete van R120 000 of vyf jaar tronkstraf gevonnis weens bedrog van R289 000.
Van Vuuren het gesê hy sal vandag om uitstel vra omdat van die ander beskuldigdes intussen nuwe prokureurs bekom het.
Adv. Seth Nthai SC, wat gister vir al die gevonniste LP’s verskyn het, sal nie vandag betoog om sy ander kliënte se sake te skei nie.
10-16-2006, 05:55 PM #1133
‘Korrupsie deel van DKD-kultuur’
KAAPSTAD. – Die departement van korrektiewe dienste is nie in staat daartoe om sy eie korrupsie te beveg nie, het die Jali-kommissie van ondersoek na korrupsie en wanadministrasie van tronke bevind.
Die inhoud van die kommissie se verslag is gister, langer as tien maande nadat dit voltooi is, openbaar gemaak.
Die minister van korrektiewe dienste, mnr. Ngconde Balfour, het ondanks dié bevinding gister aangekondig dat sy departement die stryd teen korrupsie gaan versterk met ’n veldtog waarin die name van tronkbeamptes wat weens korrupsie afgedank is, gepubliseer gaan word.
Hy het gesê dit is onwaarskynlik dat die departement ’n tronk-ombudsman – een van die aanbevelings van die Jali-kommissie – sal aanstel, aangesien die inspekterende regter van tronke reeds oorsig doen.
Die kommissie het bevind dat “korrupsie en wanadministrasie (in tronke) so algemeen was in die meeste van die bestuursareas wat ondersoek is, dat dit as deel van die institusionele kultuur beskryf kan word”.
Luidens die Jali-verslag het die departement van korrektiewe dienste (DKD) se teen-korrupsie-eenheid tot dusver “nie baie doeltreffend” met probleme gehandel nie.
’n Onverbonde liggaam is ook nodig om korrupsie in die departement te help ondersoek, het die kommissie gesê.
Luidens die verslag was die besluit in 2001 om die magte van die inspekterende regter te ontneem om korrupsie te ondersoek, ’n slegte besluit.
Korrupsie moet egter dringend aandag kry, anders sal dit enige stappe wat die departement geneem het om tronke te transformeer, in die wiele ry, het die kommissie gesê.
Balfour het gesê die departement het onder meer die hulp van die Spesiale Ondersoekeenheid ingeroep om te help met ondersoeke teen korrupsie en om die departement se vermoë om self ondersoeke te doen, te versterk.
Die Staatsdienskommissie en die departement vir die staatsdiens en administrasie het ook met ondersoeke bygestaan, en ’n sterk bestuurspan onder leiding van komm. Linda Mti is ontplooi.
Balfour het gesê klagtes is gebring teen altesame 109 beamptes as gevolg van die Jali-kommissie se ondersoek, maar dit is nie duidelik of nog personeellede uit die meer as 35 000 wat vir die departement werk, aangekla gaan word nie.
Altesame 48 ondersoeke is begin, en sewe daarvan gaan steeds voort, het Balfour gesê.
Dertien beamptes is verlede jaar afgedank weens oortredings soos bedrog, korrupsie of smokkelary, terwyl 18 appèlle teen afdanking nog aangehoor word.
Verlede maand het uit ’n parlementêre vraag geblyk dat 738 korrektiewe beamptes in die vorige boekjaar geskors is en dit die DKD R34,1 miljoen gekos het.
Die Jali-kommissie het korrupsie en wanadministrasie in tronke tussen 2001 en 2005 ondersoek teen ’n koste van sowat R27 miljoen.
Slegs ’n derde van die opsomming van die verslag, wat uit vyf dele bestaan, is gister uitgereik, aangesien die res van die verslag glo name van personeel bevat wat nog nie kans gehad het om op die bewerings in die verslag te antwoord nie.
Die kommissie het voorts bevind dat, hoewel daar wel wetsgehoorsame personeel is, weier baie om die reëls te gehoorsaam.
Daar is ook nie bewyse van tug-aksie teen beamptes wat reëls oortree nie.
10-16-2006, 05:59 PM #1134
Vrou eis vir skade ná Satawu-optog
KAAPSTAD. – ’n Eis om skadevergoeding van ’n Kaapse prokureur teen die vakbond Satawu wat aanvanklik gelyk het of dit tot ’n skikking sou lei, gaan waarskynlik weer in die hof beland.
Me. Sharon Saunderson (28) van Parow eis R23 500 van Satawu nadat haar motor in Mei vanjaar tydens ’n chaotiese optog van sekerheidswerkers beskadig is. Groot skade is tydens dié optog aan motors en winkels in die middestad aangerig.
Haar prokureur, mnr. Jacques de Beer, het gesê al vier ruite van Saunderson se motor is stukkend geslaan.
“Daar was ook duike aan die voorkant van die voertuig en klippe is in die kar gevind.”
Satawu het verlede week in die Kaapse landdroshof beswaar aangeteken teen besonderhede van Saunderson se eis op grond daarvan dat dit onduidelik en ’n verleentheid was. Dié beswaar is later teruggetrek en die partye het besluit om die saak buite die hof te probeer skik.
Een van Satawu se regsverteenwoordigers het Vrydag gesê Saunderson het hulle nog nie gekontak oor die moontlike skikking nie. De Beer het gesê hy wag op skikkingsvoorstelle van Satawu.
Die saak sal nou waarskynlik weer in die hof beland.
De Beer het gesê volgens die Wet op Openbare Byeenkomste kan die party wat die byeenkoms reël, aanspreeklik gehou word vir die skade.
Saunderson het gesê sy wil vergoed word vir die onnodige koste wat sy moes aangaan om haar motor te laat herstel. “Van die sekerheidswagte by ons firma het alles gesien. Ek was baie geskok en teleurgesteld. Ek moes iemand vra om my huis toe te neem en wil vir die skade vergoed word.”
Mnr. Richard Cheeseman, ’n direkteur van die prokureursfirma Fairbridges, het gesê ingevolge die Wet op Openbare Byeenkomste kan die organiseerders van die optog sowel as optoggangers gesamentlik en afsonderlik verantwoordelik gehou word vir die skade.
Dit beteken egter nie dat mense wie se motors beskadig is, noodwendig vergoeding sal ontvang nie omdat Satawu sekere verdedigings in die hofsaak kan gebruik.
“Die verdediging kan insluit dat die vakbond redelike stappe gedoen het om te verhoed dat die optog handuit ruk.”
Intussen is die hofsaak teen mnr. Evan Abrahamse, provinsiale sekretaris van Satawu, Donderdag in die Kaapstadse landdroshof van die hofrol geskrap.
Abrahamse is aangekla van oortreding van die Wet op Openbare Byeenkomste nadat hy gedurende dieselfde optog in hegtenis geneem is.
Abrahamse het buite die hof gesê die staat kan baie van die bewerings teen Satawu-lede nie bewys nie.
“Ons is deur ’n moeilike tyd. Die stakings is nou verby en nou kan ons voortgaan met ons werk.”
Die sake teen mnr. Tony Ehrenreich, Cosatu se provinsiale sekretaris, en 37 ander Satawu-lede op aanklagte van openbare geweld is vroeër tot 24 November uitgestel.
10-16-2006, 06:04 PM #1135
Plaaswerkers kry dwarsklap van hof
Plaasarbeiders wat ooreenkomste met boere sluit dat hulle vir hom sal werk in ruil vir die reg om gewasse te plant en vee aan te hou op ’n deel van die plaas, kan nie ’n grondeis teen die boer instel as dié ooreenkoms gekanselleer word nie.
Dit is presies wat gebeur het op die landwyd bekende Goedgelegen-vrugteplaas, wat tot 1996 bekend was as Boomplaats.
Die Popela-gemeenskap het baie lank só ’n ooreenkoms met die eienaars van eers Boomplaats en later Goedgelegen gehad, wat toe deur Goedgelegen beëindig is.
Die gemeenskap is grondeisehof toe en het aangevoer dat hulle wederregtelik van hul grond op die plaas ontneem is. Dié hof het hul eis verwerp. Die gemeenskap is toe appèlhof toe.
Nou het die vyf appèlregters korte mette van die gemeenskap se eis gemaak. Die rede, het die regters gesê, is baie eenvoudig.
Goedgelegen het die ooreenkoms met die gemeenskap beëindig omdat dit geldelik ondoeltreffend was en die werkers in ieder geval maar ’n karige bestaan uit hul boerderybedrywighede gemaak het.
Dus, het die regters bevind, is een van die belangrikste vereistes in die Wet op die Herstel van Grondregte nie deur die gemeenskap nagekom nie: hulle het nie bewys dat hulle hul grond weens ’n ras-diskriminerende wet of bedryf verloor het nie.
Die gemeenskap, het die regters gesê, is nie geregtig op die teruggawe van die grond nie.
10-16-2006, 06:09 PM #1136
Hoekom word boere so verguis?
Boere wat jare lank probeer om arbeidsverhoudinge en die lewensomstandighede van werkers te verbeter, steier onder die nuwe mode om boere saam te gooi en die skuld te gee vir haas elke probleem in die samelewing.
Is die pas van grondhervorming te stadig? Dis omdat boere die proses gyselaar hou deur hul gierigheid en onwilligheid om 'n bydrae tot transformasie te lewer. Mense afgesit van 'n plaas in die Jonkershoekvallei? Dis boere wat plaaswerkerhuise in gastehuise en studente-huisvesting wil omskep. 'n Rugbyspeler tydens 'n klubwedstryd doodgeskop? Natuurlik is dit die boere se skuld . . .
Onlangse gebeure het die soeklig opnuut op boere se behandeling van hul plaaswerkers en verhoudinge op plase laat val, maar boere wat jare lank al die menswaardigheid van plaaswerkers respekteer en op wie se plase toestande vir werkers goed is, sukkel om te verstaan hoekom hulle altyd die vark in die verhaal is. Hulle wonder of hulle mettertyd die skuld vir die hoë olieprys en die krisis in die Midde-Ooste gaan kry.
Is dit egter só 'n eenvoudige, klinkklare kwessie? Hoe lyk die landbou vir dié wat "buite" staan? Dit is eerstens duidelik dat die indruk van boere en die landbou 'n ondertoon van rassisme het en dat menseregte en ongelyke magsverhoudinge dié indruk verder kleur.
Maar dis belangrik dat alle boere nie oor dieselfde kam geskeer word nie, sê dr. Fanie du Toit, programbestuurder van versoening by die Instituut vir Geregtigheid en Versoening in Kaapstad. "Ons moet boere wat die inisiatief neem om toestande en verhoudinge op hul plase te verbeter, erkenning gee.
"Terselfdertyd is daar gebiede in Suid-Afrika waar byna nog geen verandering plaasgevind het nie en maar net nie weggekom word van die baas-slaafverhouding nie. Dis tyd dat beweeg word na 'n verhouding van werkgewer en werknemer, gegrond op bestaande wette."
Du Toit sê in vele plattelandse gebiede lewe mense nog volgens die patrone wat apartheid geskep het. Boonop het maatskaplike instansies, byvoorbeeld kerke, nog nie die gemeenskappe gehelp om daaruit te beweeg nie. "Solank dié patrone bestaan, gaan daar rassespanning wees en gaan boere - of hulle al verander het of nie - die skuld kry."
Hy sê dis belangrik dat ons dié patrone erken en probeer afbreek. "Elke boer en elke plaaswerker het die verantwoordelikheid om sy gedragspatrone te verander sodat ons nader aan mekaar kan beweeg en mekaar as gelykes behandel.
"Ons moet vra wat kan gedoen word om die ou patrone af te breek. Ons moet onsself afvra of ons bereid is om buite ons rassistiese denkpatroon te leef."
Me. Judith Cohen, wetlike en parlementêre monitor van die Menseregtekommissie in Kaapstad, sê plase is nie bloot werkplekke nie, maar komplekse gemeenskappe waar patriargale verhoudings en ongelyke magsverhoudinge dikwels nog heers. "Elke plaas verteenwoordig 'n mi-krokosmos van Suid-Afrika, maar is toeganklik genoeg dat mense die kontras tussen die plaasopstal en werkershuise kan sien en afleidings maak oor ongelykheid in die landbou. Boere moet aanvaar dat dit wat op plase gebeur, voortdurend onder die vergrootglas geplaas en bespreek sal word."
Cohen sê dis nietemin onregverdig om alle boere te blameer vir 'n kleiner groep medeboere - of selfs ander grondeienaars - se vergrype. "Ons kan nie veralgemeen nie. Veralgemening wek stereotipes en stereotipes veroorsaak vooroordele. Ons moet liewer ontslae raak van die stereotipes en vooroordele in ons gemeenskappe. Dit kan ons doen deur die boere wat reeds goeie verhoudinge op hul plase handhaaf, te koester en as rolmodelle voor te hou."
Agri Suid-Afrika moet aangemoedig word om groter leierskap in dié verband aan die dag te lê. Hy moet in gevalle waar boere menseregte-oortredings pleeg, hom ten sterkste daarteen uitspreek en stappe teen dié oortreders doen.
Die armoede waarin groot getalle plaaswerkers lewe, tas hul waardigheid aan. Cohen sê dit is daarom belangrik dat boere begin om die waarde van elke mens te erken. "Dit sal erkenning gee aan een van die belangrikste doelstellings van die Grondwet, naamlik om mense se waardigheid te herstel, en dit sal boonop plaaswerkers asook boere bemagtig."
Hy sê die patriargale verhoudings tussen boer en plaaswerker asook die ongelyke magsposisie tussen die partye maak dit nie juis maklik om plaaswerkers te bemagtig en hul waardigheid te herstel nie.
Eweneens het plaasmoorde 'n klimaat geskep waarin boere onseker en onveilig voel en dit bevorder kwalik die versoenings- en transformasieproses, sê Du Toit. " 'n Mens verstaan waarom ons agter heinings bly. Dalk kan ons ons heinings behou en binne gemeenskappe 'n nuwe samelewing bou."
Hy sê as boere versiende is en die ou patrone begin afbreek, sal hulle selfs nuwe vennote in die persoon van hul swart buurboere kry. "Maar ons moet wegkom van die idee van dinge vír mense doen. Ons moet goed doen sodat ons mekaar as mense kan leer ken. Dit kan in die begin onnatuurlik voel, maar dit raak beter."
Dr. Frederick van Zyl Slabbert, 'n politieke ontleder van Johannesburg, sê: "Ons is al verby die begin. Daar is 'n groter mate van gesprekvoering oor en begrip van grondhervorming, boerdery en die opleiding van nuwe boere tussen die georganiseerde landbou en die Regering te bespeur. Agri SA is bereid om te help, maar die feit dat daar dikwels niks op plase gebeur nadat die grond onteien is nie, verskerp gevoelens van vyandigheid. Dié groeiende bewustheid kan 'n lelike ding word wat ons moet probeer vermy."
Die "romantisering van grondbesit" bly ook 'n dilemma binne die Afrika-konteks. "As jy 'n lappie grond het en jy produseer nie, help dit niks. Daar is geen vinniger manier om die romantiek weg te neem as 'n mislukte boerdery nie." Hy sê die landbou het bepaald 'n probleem om sy goeie dade bekend te maak, dog hy meen dis nie 'n onoorkomelike probleem nie. "Ons moet net delikaat onderhandel en onthou daar is baie vooroordele uit die verlede wat oorkom moet word."
Dit lyk egter of die gesamentlike ondernemings, soos plaaswerker-aandeleskemas, wat so gewild in die wyn- en vrugtebedrywe van die Wes-Kaap is, die kwessie van ongelyke magsverhoudinge uitlig eerder as verlig.
In 'n ondersoek na die impak van plaaswerker-aandeleskemas in die plaaslike munisipale gebied Theewaterskloof het me. Karin Kleinbooi, dr. Edward Lahiff en mnr. Boyce Tom, navorsers van die program vir grond- en landelike studies (Plaas) aan die Universiteit van die Wes-Kaap, gevind dat daar by die skemas 'n geringe verdeling van landbougrond was, dat verblyfreg steeds aan indiensneming gekoppel is, die skemas min bykomende werkgeleenthede geskep het en dat lone meestal die minimum loon is.
By die seminaar waartydens hul navorsingsresultate bekend gestel is, het mnr. Anton Cartwright, 'n konsultant wat by heelparty plaaswerker-aandeleskemas betrokke was, gesê hoewel sulke skemas groot moontlikhede inhou, voldoen die uitkoms dikwels nie aan plaaswerkers se verwagtinge nie. Dit kan steeds deur kommersiële boere gemanipuleer en misbruik word.
Wat dan van die media as verskaffer van die inligting en moontlik indrukke wat mense oor sekere onderwerpe, groepe en bedrywe het? Prof. Lizette Rabe, hoof van die departement joernalistiek aan die Universiteit van Stellenbosch, beskou die "mode" om deesdae al wat 'n vergryp is voor die deur van "die boere" te lê, as onrusbarend. "Dit is asof dit 'maklik' is vir joernaliste om die boer die 'vark in die verhaal' te maak." Sy sê dit sal interessant wees om navorsing te doen oor hoeveel stories oor vergrype - en natuurlik moet dit gerapporteer word en moet die skuldiges aan die pen ry - begin het met die stelling dat dit 'n "boer" was. Dan was dit iemand wat dalk op 'n hoewe gewoon het, maar beslis nie 'n landbouer van professie is nie. 'Boer bashing' het die maklike stok geword om die hond mee by te kom."
Rabe sê die media speel 'n belangrike rol in die samelewing in die wek, verdieping en naturalisering van sekere indrukke. "Joernaliste moet hulself deeglik afvra: Hoe billik, regverdig en akkuraat was my berig? Of was dit doodgewoon onbillik, onregverdig en onakkuraat en het ek bygedra tot die skep, verdieping en naturalisering van nóg 'n stereotipe en nóg 'n indruk?"
'Imbongi' kan help
Elke keer as boere in die openbaar van vergrype beskuldig word, word die spyker hier en daar op sy kop geslaan. Honderde boere word egter onregverdiglik beskuldig en hulle moet dan van vooraf die breër samelewing van hul welwillendheid probeer oortuig.
Hoekom sukkel die goeie boere so om hul stem te laat hoor? Hoekom lyk dit asof die meeste Suid-Afrikaners leef asof melk nie van 'n koei en brood nie van koring kom nie, en sekere landelike gebiede nie deur boeregemeenskappe staande gehou word nie?
Agri Wes-Kaap het 'n lys opgestel van maatskaplike dienste wat boere aan plaaswerkers lewer. Landbouweekblad het só 'n lys gekry, wat voordele soos sale vir en vervoer na kerkdienste, gratis begrafnisdekking, betaling van mediese onkoste, vervoer na dokters en hospitale, betaling van skoolgeld en die verskaffing van vervoer na skole en koshuise, saad en kunsmis vir groentetuine insluit. Maar wat van die Sowetan, Sunday Times, Business Day of Die Burger? Het hulle ook die lys gekry? Is deel van die probleem nie dalk gebrekkige kommunikasie nie? Het die landbou en boere nie dalk 'n "imbongi" (lofsanger) nodig nie?
Beslis, sê mnr. J.P. Roodt, senior kliënte- en mediaskakelbeampte by Pharo Communications, 'n internasionale skakelmaatskappy wat in die landbou spesialiseer. "Die landbou moet begin om meer aandag te gee aan en waarde te plaas op die strategiese rol van die openbare skakelwese om sy beeld, reputasie en indruk by die publiek te bestuur en te bevorder.
"Die openbare skakelwese moet nie verwar word met bemarking, reklame, handelsnaambestuur of net publisiteit nie, hoewel hierdie velde soms oorvleuel. Dit kan ook nie bloot, soos dikwels die geval is, op die hoofbestuurder se sekretaresse afgelaai word nie."
Om byvoorbeeld te verseker dat 'n gunstige indruk van die landbou gevestig word, moet 'n strategie en 'n veldtog, gerugsteun deur deeglike navorsing, gevolg word. Só 'n veldtog moet oor 'n tydperk volgehou word en nie net gedurende of ná krisisse aangepak word nie.
Op boerderyvlak verdien die verhouding tussen boere en die res van die gemeen-skap ook aandag, sê Roodt. Gemeenskapsontwikkeling slaag as daar 'n sterk element van persoonlike deelname deur 'n organisasie of groep is. "Onthou, maatskaplike aktiwiteite gee juis aan 'n organisasie of groep 'n geleentheid om sy menslike en vredeliewende kant aan 'n ander groep te openbaar."
Maar hy sê dit gaan nie bloot oor eenmalige skenkings nie. Dit verg volhoubare en opbouende persoonlike betrokkenheid wat op die duur baie probleme kan oplos en 'n verskil kan maak in 'n benadeelde gemeenskap. "Skenk bok- en skaapramme, maar dra ook kennis, ervaring en insig oor veeboerdery oor. Dit het meer waarde."
Geen kommunikasiemedium of -geleentheid moet oorgesien word nie. "Die pers moet gebruik word, maar ook inligtingsdae, borgskappe en die internet.
10-17-2006, 04:25 AM #1137
VS-haker, vriendin by UV beroof
DIE haker van die Vrystaatse o.19-rugbyspan en sy vriendin is deur twee gewapende mans op die Universiteit van die Vrystaat (UV) se kampus beroof.
Janco Holtzhauzen en me. Riandri Trytsman (albei 19) is helder oordag voor Trytsman se koshuis op die kampus in Bloemfontein met ’n vuurwapen beroof.
Holtzhausen sê hy en Trytsman het onder ’n koelteboom gesit toe twee mans hulle nader, met ’n geweer dreig en hulle van hul selfone beroof.
“Die twee het lank so ’n entjie van ons af gesit en glad nie verdag gelyk nie. Toe ons egter die enigste mense daar was, het een my agter die nek gegryp.
“Die ander een het ’n rewolwer uit sy rugsak gehaal en met die wapen na Riandri se sy gewys.”
Volgens hom het die twee mans na studente gelyk en die aanval was heel onverwags.
“Ek het só groot geskrik toe ek sien hulle wys met ’n geweer na Riandri dat ek dadelik ons selfone vir hulle gegee het toe hulle daarop aandring.”
Die twee, albei eerstejaarstudente, het net hul selfone by hulle gehad.
“Nadat die mans ons fone gegryp het, het hulle by die agterhek by Huis Roosmaryn uitgehardloop,” vertel Holtzhausen.
“Ek het dadelik agter hulle aan gehardloop, maar Riandri het begin huil van skrik en ek het besef hulle kan dalk nog besluit om ons te skiet. ’n Selfoon is dit nie werd nie.”
Trytsman sê daar was al ’n paar diefstalvoorvalle in die gebied by haar koshuis.
“Die koshuismoeder gaan ’n petisie opstel en vir die rektor gee. Maar dit is blykbaar al gedoen en dit help niks nie. ’n Mens voel dat hier niks teen misdaad gebeur nie.”
Me. Lacea Loader, mediawoordvoerder, het die aanval bevestig. Sy sê die studente het verklarings afgelê.
“Die saak is ook by die polisie aangemeld en word nou ondersoek. Geen inhegtenisnemings is tot dusver gedoen nie.”
10-17-2006, 04:27 AM #1138
Mense verloor geld
TUSSEN 90 en 100 beleggers – hoofsaaklik van die Vrystaat en onder wie talle boere, bejaardes en werkloses – sit in sak en as nadat hulle na bewering tussen R17 en R18 miljoen se beleggings in ’n vermoedelike piramideskema verloor het.
’n Spesiale vergadering van dié skuldeisers gaan na verwagting eersdaags gehou word nadat die boedel van mnr. Raymond Daniël de Villiers en me. Hermina Hendrika Prinsloo, in hul hoedanighede as trustees van die Taakmeesters-trust, finaal deur die hooggeregshof bankrot verklaar is.
Regter C.H.G van der Merwe het vroëer gelas dat dié boedel ten behoewe van die skuldeisers gesekwestreer word.
De Villiers, ’n rekenmeester en sakeman van Bloemfontein, het ’n aantal jare gelede sy van van Hoole na De Villiers, die van waaronder hy gebore is, verander.
Die aansoek om sekwestrasie is deur mnr. Coenraad Hendrik van Wyk, ’n boer van Bultfontein, en sy vrou, Herculina Johanna, gebring in hul hoedanighede as trustees van die Kiepersol-trust.
Die Van Wyks het in hofstukke gesê die Taakmeesters-trust skuld hulle R728 671, wat enige verskuldigde rente uitsluit, en dat Kiepersol-trust geen sekuriteit het vir die terugbetaling van dié bedrag nie.
Hulle het gesê omdat Taakmeesters beloftes maak, geen besonderhede verstrek oor beleggings nie en geen terugbetalings kan doen nie, dui dit “net op een ding en dit is dat die trust insolvent is”.
“Daarbenewens koester ons ook baie ernstige bedenkinge oor die vraag of daar op ’n eerlike en gesonde sakebasis met die geld van al die beleggers omgegaan is.”
De Villiers en Prinsloo het hul opponering van die hofaansoek later teruggetrek.
De Villiers het in sý hofstukke gesê Prinsloo het die administrasie van al die beleggings gehanteer. Hy het betwis dat dit sedert sowat ’n jaar gelede ál moeiliker geword het om geld uit die trust te onttrek en dat die trust beloftes gemaak het van geld wat uitbetaal sou word en wat dan nie sou realiseer nie.
Me. Christina Magrietha Jacobs van Pentagonpark, Bloemfontein, en mnr. Graham Corbett Coetzee was in hul hoedanighede as trustees van die H.C. Jacobs-trust toetredende skuldeisers tot die hofaansoek.
Me. Jacobs het in hofstukke gesê Taakmeesters is R1,531 miljoen aan die HC Jacobs-trust verskuldig.
Me. Elize Wilson, Bloemfonteinse geoktrooieerde rekenmeester, het in hofstukke gesê “die enigste redelike afleiding” wat sy kan maak, is dat Taakmeesters “as ’n piramideskema bedryf word”.
Mnr. Corrie Venter van die prokureursfirma Naudés in Bloemfontein is intussen as ’n kurator van die insolvente boedel aangestel.
Die skuldeisers sal nog hul eise moet bewys.
10-17-2006, 08:15 AM #1139
Politieke waarheid - Namibië
DAAR is in Namibië ‘n groot verskil tussen die politieke wetenskap en die politieke werklikheid en as die jongste openbare debat oor Swapo se leierskapkrisis, vakbondpolitiek, die Ramatex-belegging en gewese Plan-vegters ‘n aanduiding is, word die verskille groter.
Dit is uiters kortsigtig om die vordering van die demokrasie net te meet aan die vertoning van politieke partye en die standaard is eintlik ‘n mosie van wantroue in die land se nasionale intelligensie.
Demokrasie vorder ook as dit soos nou gedemonstreer word dat daar twee Swapo’s is.
‘n Swapo agter die stigterpresident, mnr. Sam Nujoma, en ‘n ander Swapo wat ook bestaan, maar oënskynlik nog nie ‘n duidelike leier het nie.
Dit is ook ‘n gevolg van die demokrasie en vryheid van spraak en die reg op uitdrukking dat elke Namibiër weet dat mnr. Nujoma vir die eerste keer in sy leeftyd daarvan afhanklik is dat kiesafdelings en frontorganisasies elke openbare geleentheid moet gebruik en misbruik om hom van hul steun te verseker.
Dit is demokrasie in ontwikkeling wanneer mnr. Nujoma van alle mense en as vader van die nasie dit nodig het om tydig en ontydig verdedig of van steun verseker moet word.
Dit is ‘n teken van demokratiese groei wanneer Swapo se politburo die skorsing van die Nyamu-rebel en die Kapia-skandaal moet bespreek nadat almal onder die indruk was dat die hoofstukke lankal met een vingerswaai van mnr. Nujoma van die tafel gevee is.
Die blote feit dat dit nog bespreek word, is op die minste ‘n uitdaging van die eens onbetwisbare Nujoma-gesag en op die ergste ‘n bevestiging dat die onbetwiste mag van gister vandag betwis kan word.
Die politieke wetenskap ignoreer hierdie harde feite, want dit is soos die menslike natuur nie ‘n presiese wetenskap nie, maar die grootste veranderlike.
As die maatstaf van die demokrasie die vermoë van enige van die huidige opposisiepartye is om die Regering met die volgende verkiesing oor te neem, moet met die politieke wetenskaplikes saamgestem word dat Swapo nog stewig in die saal is en dat individuele partye nie oor die vermoë beskik om die party uit die saal te lig nie.
Die feite is eenvoudig daar dat ‘n kiesafdeling ontwikkel wat nie langer soos beeste elke jaar in ‘n stembusdrukgang gejaag gaan word om hulleself met ‘n Swapokruis op ‘n stembrief te laat brand nie.
Die aantal inwoners wat elke openbare geleentheid gebruik om die gesag tot verantwoording te roep, groei daagliks.
Swapo kan dalk nog daarin slaag om in die parlement met strategieë en politieke voetwerk danksy sy getalsoorwig debatvoering oor knelpunte en vraagstukke te manupileer, maar hy kry dit nie buite die geboue en op die straathoeke reg nie.
Terwyl die parlement gesit het, het sjebeeneienaars die wetgewende liggaam se sypaadjies beset. Of die Regering nou die gewese komitee van Plan-vegters erken of nie, hulle moes onderhandel en tussengangers gebruik om ‘n nasionale verleentheid op Staatshuis se sypaadjies af te weer.
Of Swapo daarvan hou of nie en ten spyte van sy vermanings, gaan sy eie vakbonde voort met nywerheidsoptrede teen Ramatex en van standhoudende oplossings is daar nie oor een van die aangeleenthede sprake nie.
Namibiërs, volgens die wetenskap die meerderheid ook ondersteuners van Swapo, is in groeiende getalle nie langer lus om soos kinders behandel te word nie.
Hulle word dalk vinniger groot as die leiers wat die demokrasie in die party tot demokratiese volwassenheid moet lei.
Die afleiding kan dalk nie wetenskaplik bewys word nie, maar dié wat ore het, hoor dit op die sypaadjies, in die kroeë en in die taxi’s en praat daaroor in die koerante, oor die radio en by die vure waarby hulle aansit omdat die dorpe se krag weens onbevoegde leierskap afgesny is.
Dit is werklik!
10-17-2006, 08:41 AM #1140
Veediefstal in ergste graad
Nadat hy beamptes van die SAPD in Bronkhorstspruit verlede Woensdag 4 Okt van sy plaas af weggejaag het, is mnr Charles Keyter steeds woedend en moeg vir veediewe.
Agt skape is die vorige aand uit sy sorg-vuldig-toegesluite skuur gesteel en op die perseël geslag. "Daar is die afgelope 31 jaar al meer as ’n duisend skape van my gesteel en nog nie een saak is opgelos nie," het hy gesê.
Volgens boere in die Klipeiland omgewing, is misdaad drasties aan die toeneem. Spilpuntkabels, plaas- en tuingereedskap en ’n stel allooiwiele is die afgelope drie weke in dié omgewing gesteel.
’n Plaaslike polisiewoorvoerder, sers Willy Hlatshwayo, het ’n beroep op die land-bougemeenskap gedoen om nie die polisie weg te jaag nie. "Ons het hulle positiewe gesindheid nodig as ’n beginpunt om misdaad te bekamp," het hy gesê.
Kort nadat ’n waarskuwing verlede week teen veediewe deur die SAPD op Welbekend uitgereik is, is 80 skape van ’n plaas in die omgewing van Ystervarkfontein gesteel.
Page generated in 3.62420 seconds with 14 queries